Sagredo inicia la investigació sobre la Zona Franca per a sotmetre-la a referèndum
22/06/2015

# Sagredo inicia la investigació sobre la Zona Franca per a sotmetre-la a referèndum

[![Terrenos donde se iba a ubicar la zona franca](/images/noticias/recurso/zona-franca.jpg)](/images/noticias/recurso/zona-franca.jpg)

22.06.2015

La Mesa de Treball estarà conformada per tècnics de l’Ajuntament i representants de tots els grups municipals

L’alcalde de Paterna Juan Antonio Sagredo ha començat hui la creació de la Mesa d’Investigació sobre la Zona Franca que estudiarà i analitzarà tot el concernent a este polèmic projecte de l’anterior equip de govern.

Per a constituir-la oficialment, i tal com ja va avançar que faria abans de ser investit alcalde, Sagredo demanarà a cada un dels sis grups municipals de l’Ajuntament que designen la persona que, en la seua representació, assistirà a estes trobades, als quals, a part del mateix alcalde, també acudiran el cap de l’Àrea d’Urbanisme, el cap de l’Àrea d’Infraestructures i el cap de l’Àrea de Gestió Municipal, a més de les tinentes d'alcalde Eva Pérez i Núria Campos, responsables d’Urbanisme i Infraestructures, respectivament.

Encara que ja ha manifestat reiteradament el seu rebuig d’este projecte, Juan Antonio Sagredo ha explicat que “esta Mesa és la forma més eficaç, transparent i plural d’arribar al verdader fons de l’assumpte de tot este controvertit pla” i ha tornat a incidir en allò que “la informació no es limita a un expedient en qüestió consultat pels grups de l’anterior oposició, sinó que va més enllà i està articulada per mitjà d’expedients en diferents àrees, comandes a GESPA, acords de Junta de Govern Local i inclús actuacions desenrotllades des de l’Agència Local d’Inversions o directament des d’Alcaldia”.

En conseqüència, l’alcalde ha explicat que ja ha donat l’orde perquè cada departament busque i extraga tot allò relacionat, directament o indirectament, amb la Zona Franca i ha assenyalat que “ningú, excepte l’anterior equip de govern, coneix ni tan sols el nom d’eixos suposats inversors estrangers interessats en la zona lliure d’aranzels perquè, presumptament, existia una clàusula de confidencialitat”.

Així mateix, Juan Antonio Sagredo ha recordat que, a més de fer públiques les conclusions que s’extraguen d’esta investigació, continua mantenint dos requisits irrenunciables entorn d’este projecte, abans inclús de poder sotmetre'l a una consulta ciutadana: el cost zero per als paterners dels terrenys i la sostenibilitat econòmica, social i mediambiental d’este espai lliure d’aranzels.

En este sentit, l’alcalde també ha afirmat que, una vegada elaborades les conclusions i en el cas que hi haguera quelcom sòlid i viable i es compliren tots els requisits anteriorment mencionats, es crearia una Comissió de Treball, composta també per representants de tots els grups municipals i tècnics de l’Ajuntament, per a estudiar la millor fórmula d’implantar en el municipi “referèndums ciutadans” rigorosos i eficients.

Finalment, Sagredo ha tornat a definir la seua decisió de crear esta mesa de treball “com l’actuació més coherent de qualsevol nou equip de govern que s’incorpore a una Alcaldia i la més responsable amb la ciutadania”.